பாடம் 9
யோபு தேவபக்தியான வாழ்க்கை வாழ்கிறான்
நோக்கம்: தேவன் ஆளுகிறார் என்று பிள்ளைகளுக்குக் கற்பித்தல்.
வேத வாசிப்பு: யோபு 1:1-12
மனப்பாட வசனம்: சங்கீதம் 34:8 – “கர்த்தர் நல்லவரென்று ருசித்துப் பாருங்கள்; அவரை நம்பியிருக்கும் மனுஷன் பாக்கியவான்.”
பாடத்தை அளித்தல்
தொடக்கப் புள்ளி
ஒருவன் மகிழ்ச்சியாக இருக்க என்ன தேவை என்று நினைக்கிறார்கள் என்று வகுப்பிடம் கேளுங்கள்.
இன்றைய போதனையின் முக்கிய குறிப்புகள்
1. வேதாகமம் யோபுவை முதலில் அறிமுகம் செய்யும்போது, மிகவும் மகிழ்ச்சியான வாழ்க்கை வாழ்ந்த ஒருவரைப் பற்றிப் படிக்கிறோம். அவர் நல்லவரும் நேர்மையானவருமாயிருந்து தேவனுக்கு ஊழியம் செய்தார் (1:1).
2. யோபுவுக்கு ஒரு குடும்பம் இருந்தது: அவருக்கு மனைவியும், ஏழு மகன்களும் மூன்று மகள்களும் இருந்தார்கள் (1:2).
3. யோபு மிகவும் செல்வந்தரும் மரியாதைக்குரியவருமாயிருந்தார்; பெரிய மிருகக் கூட்டங்களும் பல வேலைக்காரரும் அவருக்கு இருந்தார்கள் (1:3).
4. யோபுவின் குடும்பத்தினர் ஒருவரையொருவர் நேசித்து மகிழ்ந்தார்கள்; அடிக்கடி ஒன்றுகூடி விருந்து கொண்டாடினார்கள் (1:4).
5. யோபு அன்பும் அக்கறையுமுள்ள தகப்பனாயிருந்தார். தன் பிள்ளைகள் பாவம் செய்திருந்தால் தேவன் அவர்களை மன்னிக்கவேண்டும் என்று விரும்பி, அவர்கள் சார்பாகத் தேவனுக்குப் பலிகளைச் செலுத்தினார் (1:5). படம் 9-ஐக் காட்டுங்கள்.
6. ஆனால் ஒரு நாள் சாத்தான் கர்த்தருடைய சிங்காசனத்துக்கு முன் வந்தான். தேவன் சாத்தானுக்கு முன்பாக யோபுவைப் புகழ்ந்தார்; ஆனால் யோபு தனக்குக் கிடைக்கும் நன்மைகளுக்காகவே தேவனை வணங்குகிறான் என்று சாத்தான் வாதாடினான் (1:6-11).
7. யோபு தன் ஆண்டவரைப் பிரியப்படுத்த மட்டுமே விரும்பும் உண்மையான ஊழியக்காரன் என்று தேவன் அறிந்திருந்தார். ஆகவே யோபுவின் உடமைகள் எல்லாவற்றையும், அவருடைய உடல் ஆரோக்கியத்தைத் தவிர, சாத்தான் எடுத்துக்கொள்ளத் தேவன் அனுமதித்தார் (1:12).
மனப்பாட வசனத்தை மனதில் பதியவைத்தல்
கதைக்கு நம் பதில்
நம் வாழ்க்கையிலும் உலகிலும் நமக்குப் புரியாத பல காரியங்கள் நடக்கின்றன. தற்காலத்து உதாரணங்கள் சிலவற்றைக் கூறுங்கள். அடுத்த மூன்று பாடங்களில், தகுதியில்லாமலும் புரியாமலும் வந்த துன்பத்துக்கு யோபு எப்படிப் பதிலளித்தார் என்று பார்ப்போம்.
இன்றைய வாசிப்பிலிருந்து நாம் தைரியம் பெறலாம்: இறுதியில் தேவனே கட்டுப்பாட்டில் இருக்கிறார்; தீயவன் செய்யக்கூடியதற்கு அவர் எல்லை வகுக்கிறார்.
